|  |
| --- |
| **WG_positive_40mmTai ac Adfywio**  ***Housing and Regeneration***  **Grwp Addysg a Gwasanaethau Cyhoeddus**  ***Education and Public Services Group*** |

Annwyl Randdeiliad,

Ysgrifennaf atoch i’ch diweddaru ar weithredu Deddf Rhentu Cartrefi (Cymru) 2016.

Mae’r rhan fwyaf ohonoch yn ymwybodol ein bod wedi cynnal ymgynghoriadau ar amryw o offerynnau statudol sydd angen bod yn eu lle er mwyn gweithredu’r Ddeddf. Mae’r rhain yn cynnwys:

* Rheoliadau ar wybodaeth angenrheidiol yn gysylltiedig â chynlluniau blaendaliadau;
* Rheoliadau ar adolygu penderfyniadau i ymestyn neu derfynu contractau safonol rhagarweiniol a chontractau safonol ymddygiad a waharddwyd
* Rheoliadau ar benderfynu a ydy annedd yn ffit i bobl fyw ynddi
* Rheoliadau ar warchod eiddo mewn annedd a adawyd; a
* Canllawiau statudol ar waharddiadau dros dro o lety â chymorth

Ar hyn o bryd, mae gwaith yn parhau ar sawl set arall o reoliadau, a bydd ymgynghoriadau yn cael eu cynnal dros y misoedd nesaf. Mae’r rhain yn cynnwys:

* Rheoliadau yn gosod telerau atodol contractau meddiannaeth; a
* Rheoliadau yn gosod datganiadau ysgrifenedig enghreifftiol o gontractau meddiannaeth.

I gefnogi’r gwaith o weithredu’r Ddeddf, ry’n ni’n gweithio hefyd gyda rhanddeiliaid i ddatblygu ystod o ddeunyddiau eraill, yn cynnwys:

* Telerau ychwanegol a awgrymir ar gyfer contractau meddiannaeth (yn cael ei arwain gan Cyngor ar Bopeth Cymru);
* Modiwl hyfforddiant generig ar y Ddeddf (yn cael ei arwain gan Shelter Cymru); ac
* Animeiddiad byr yn crynhoi’r newidiadau a gyflwynir gan y Ddeddf.

Rydym hefyd yn gweithio’n agos gyda’r Weinyddiaeth Gyfiawnder a Gwasanaeth Llysoedd a Thribiwnlysoedd Ei Mawrhydi ar newidiadau i Reolau Trefniadaeth Sifil a systemau TGCh y llysoedd. Gan nad yw’r gwaith yma wedi’i ddatganoli, ni allwn eto roi dyddiad pendant ar gyfer gweithredu’r Ddeddf. Gallaf, fodd bynnag, gadarnhau na fydd yn digwydd cyn 1 Ebrill 2019. I’ch cynorthwyo i baratoi ar gyfer gweithredu’r Ddeddf, byddwn yn cyhoeddi yr holl ddogfennaeth berthnasol chwe mis cyn y dyddiad gweithredu. Yn dilyn y dyddiad gweithredu, bydd gan landlordiaid hyd at chwe mis i roi’r contractau newydd i’w tenantiaid / trwyddedeion presennol.

Gobeithio bod hwn yn grynodeb defnyddiol o’r sefyllfa bresennol o ran gweithredu’r Ddeddf. Rydym yn disgwyl ymlaen i allu rhoi dyddiad pendant ar gyfer gweithredu’r Ddeddf cyn gynted ag y gallwn.

Yn gywir



Emma Williams

Dirprwy Gyfarwyddwr

Polisi Tai